### Beslutning

20 stemte for. For stemte B, C, O, V, Kalundborg-listen, Iver Thorsen (D), Amalie Mogensen (A), Timmy Andreasen (A), Justina Jepsen (A).

7 stemte imod. Imod stemte F, Ø, Gustav Sørensen (A), Malou Steffensen (A), Merete Jepsen (A), Pia Kristiansen (D).

Marcus Olesen (Ø) bemærker følgende: Nedlæggelse af P-pladser øger de trafikale udfordringer i midtbyen.

### Sagsfremstilling

## Resume og sagens baggrund

I forbindelse med kommunalbestyrelsens godkendelse af Lokalplan nr. 577 på mødet den 15. september 2021 blev der truffet en foreløbig beslutning om at nedlægge den offentlige parkeringsplads ved [adresse] i Kalundborg by.

Den foreløbige beslutning har været i høring hos ejerne af de nærliggende ejendomme og i offentlig høring via kommunens hjemmeside i 8 uger med høringsfrist den 24. april 2022.

Teknik- og Miljøudvalget skal nu træffe endelig beslutning om, at den offentlige parkeringsplads ved [adresse] kan nedlægges, jævnfør vejlovens § 15 og 124, stk. 1, 2, 6 og 7.

Arealet, der er vist med gult på luftfotoet i Bilag 1, er et offentligt vejareal, der er udskilt på matrikelkortet som litra 7000 f.

## Indstillinger

Chefen for Vej, Ejendom og Affald indstiller, at den offentlige parkeringsplads ved [adresse] markeret med gult på Bilag 1 nedlægges med nedefor nævnte forslag til vilkår.

## Behandling

Teknik- og Miljøudvalget.

## Sagsfremstilling

Kommunalbestyrelsen har på sit møde den 28. oktober 2020 godkendt en rammeaftale mellem Kalundborg Kommune og ejeren af blandt andet Område 1 i Lokalplan nr. 577. En del af rammeaftalen omfatter den nuværende offentlige parkeringsplads på [adresse], som er placeret i Område 1 (se Bilag 2).

Rammeaftalen omhandler blandt andet, at Kalundborg Kommune vil understøtte projekterne i området i det omfang denne understøttelse ligger inden for de rammer, som kommunen som offentlig myndighed har mulighed for at understøtte, og som i øvrigt bidrager til at realisere Kalundborg Kommunes vision. Derudover er det en forudsætning for realiseringen af projektet, at Kalundborg Kommune som ejer af de ejendomme, der indgår i det samlede projekt, afhænder disse til den nye ejer.

Kommunalbestyrelsen har i forbindelse med projektet nedsat en politisk og en administrativ styregruppe, samt igangsat og gennemført udarbejdelse af et nyt plangrundlag, som blandt andet giver mulighed for at benytte arealerne i Område 1 til boligformål i stedet for offentlige formål.

På Kommunalbestyrelsens møde den 26. maj 2021 blev forslaget til lokalplanen godkendt. I forslaget til Lokalplan nr. 577 fremgår områdets mulige omdannelse af tekst og bilag. Her ses principper for, hvordan de offentlige parkeringspladser nedlægges og nye parkeringspladser i tilknytning til boligerne etableres. Denne lokalplan blev endeligt godkendt på Kommunalbestyrelsens møde den 15. september 2021. Efter godkendelse er planen for omdannelsen justeret en smule på baggrund af anbefalinger fra Teknik- og Miljøudvalgets møde den 9. september 2021:

*”Anbefales med følgende bemærkning om, at de tre punkthuse mod nordvest reduceres til to og byggefelterne A og B tilpasses, samt at der sker en mindre justering af byggefelt E mod sydøst. De parkeringsmuligheder, som opstår på baggrund af det mindre antal boliger (et punkthus fjernes), fastholdes, men etableres som offentlig parkering syd for vejen Munkesøparken. Teknik- og Miljøudvalget vil se på muligheder for at eksisterende arealer af Munkesøen, for eksempel de nordøstlige boldbaner, fremadrettet kan tænkes ind som en del af parkanlægget.”*

Det har i processen været tydeligt, at de eksisterende offentlige parkeringspladser skulle nedlægges og erhverves af en ny ejer. Dermed er plangrundlaget justeret således, at der etableres nye offentlige parkeringsmuligheder i tilknytning til adgangsvejen Munkesøparken.

I drøftelserne om parkeringsforholdene har der været fokus på især områdets nuværende anvendelser sammenholdt med de fremtidige anvendelser. Området består i dag af den store rekreative park, offentlig administration i Kaalund Kloster og Bibliotek øst for arealerne. Alle funktioner som kræver offentlige parkeringsmuligheder.

Beslutningen om at nedlægge de nuværende offentlige parkeringspladser er i forbindelse med plangrundlaget truffet på baggrund af de fremtidige anvendelser, hvor Kaalund Kloster ikke længere har en offentlig administrativ anvendelse, og hvor biblioteket er flyttet til en ny lokation. Dermed vil der være et væsentligt mindre behov for offentlige parkeringspladser nord for Kaalund Kloster.

Administrationen gør opmærksom på, at der vil være en mellemliggende periode, hvor arealerne til parkering er solgt til den nye ejer, mens Einar Brandt stadig er funktionel som offentlig administration. Dette vil blive håndteret igennem købsaftalen, så der fortsat er parkeringspladser tilknyttet Kaalund Kloster. Ligesom der sikres fortsat vejadgang til Kaalund Kloster i henhold til lokalplan nr. 577, når den nuværende parkeringsplads nedlægges.

Lovgrundlag og proces

I henhold til vejloven er det Kommunalbestyrelsen, der bestemmer hvilke kommuneveje, der skal nedlægges. Ifølge Kalundborg Kommunes delegationsplan er kompetencen til disse beslutninger delegeret til Teknik- og Miljøudvalget.

En beslutning om nedlæggelsen af en offentlig vej skal træffes på baggrund af en samlet trafikal vurdering, og nedlæggelsen skal kunne begrundes i kommunens overordnede trafikale planlægningsstrategi. Det må ikke kun være begrundet i økonomiske forhold.

En vej skal opretholdes, hvis den er den eneste adgangsvej til en ejendom eller af anden grund er væsentlig for en ejendom, og der ikke samtidigt etableres en anden vejadgang. Dette betyder, at der, før kommunen kan nedlægge en kommunevej, skal være etableret en anden adgangsvej til de berørte grundejere.

Nedlæggelsen af en kommunevej kræver dels en partshøring og dels en offentlig høring på minimum 8 uger, hvor det vil være muligt at stille krav om vejens opretholdelse.

Når høringsperioden er udløbet kan Teknik- og Miljøudvalget træffe den endelige beslutning om nedlæggelse af den del af vejarealet, der i dag anvendes til parkeringsplads.

Høring

Ved høringsfristens udløb var der ikke indkommet høringssvar, og Teknik- og Miljøudvalget vil kunne træffe den endelige beslutning om nedlæggelse af den offentlige parkeringsplads ved [adresse].

Teknik- og Miljøudvalget har ansvaret for den matrikulære berigtigelse og de ændrede ejendomsretlige forhold i forbindelse med, at den offentlige parkeringsplads ved [adresse] nedlægges som offentligt vejareal. Det foreslås, at udgifterne hertil pålægges den nye ejer.

Forslag til vilkår i forbindelse med nedlæggelsen af parkeringspladsen:

* at der etableres offentlig parkering syd for vejen Munkesøparken, som planlagt i lokalplan nr. 577.
* at det nedlagte vejareal overdrages til den nye ejer med henblik på realisering af lokalplanen for området,
* at den nye ejer af arealet betaler samtlige udgifter for nedlæggelse af det offentlige vejareal, herunder den matrikulære berigtigelse og de ændrede ejendomsretlige forhold, og
* at der etableres en ny vejadgang til ejendommen Kaalund Kloster som beskrevet i lokalplan nr. 577, § 5.

## Økonomiske konsekvenser

Ingen økonomiske konsekvenser.

### Sagens forløb

05-05-2022 Teknik- og Miljøudvalget

V, O, D og Kalundborg-listen stemte for.

F begærer sagen op i Kommunalbestyrelsen.

18-05-2022 Økonomiudvalget

Økonomiudvalget anbefaler Teknik- og Miljøudvalgets indstilling.

A, F og D tager forbehold.